Drage kolegice in kolegi,

v teh čudnih časih bo mogoče kdo od vas neplanirano ostal nekaj dni doma. Pa vam pošiljam domačo nalogo. Ta pa sicer velja tudi za vse, ki imate to srečo, da lahko še vedno hodite v službo ali pa uživate v pokoju.

Tudi letos sem prevzel nalogo, da zberem fotografije za nov koledar. Po sedmih uspešnih izdajah našega koledarja smo se s podjetjem Medium dogovorili tudi za koledar 2021. Pogoji bodo ostali enaki, kot lani.

Tudi za letos velja, da se v primeru preslabe prodaje koledarja vsi avtorji, člani našega društva, odpovemo avtorskemu honorarju. Pod tem pogojem je Medium pripravljen izdat koledar. No, po vseh dobro prodajanih izdajah v ponovni uspeh ne dvomim. Drugi pogoj pa je, da bomo zbrali skupaj dovolj dobrih fotografij, da jih bo Medium želel vključiti v koledar.

Torej, v primeru dobre prodaje bo Medium vsakemu avtorju izplačal najmanj 45 EUR bruto honorarja za objavljeno veliko fotografijo in 25 EUR bruto za malo. Dobra prodaja pomeni, da bo FD Jesenice prodalo 500 koledarjev, ali da jih bo Medium prodal skupaj 1.000 kosov. Če bo prodaja bistveno večja, bodo tudi avtorji dobili višje honorarje. Od koledarjev, ki jih bomo prodali v FDJ, bo ostalo nekaj zaslužka društvu. Tudi letos bodo objavljeni avtorji in društvo dobili nekaj koledarjev brezplačno ostale pa po proizvodni ceni.

Sedaj smo pri zbiranju fotk. Čas imamo letos do 15. aprila. Prosim vse člane, ki se strinjate z zgornjimi pogoji, da pošljete svoje fotografije.

Glavna tema (za velike fotografije) bo slovenska pokrajina. Bled, Bohinj, Piran, vinogradi, gore, to so še vedno zaželjene teme za koledarje. Sicer pa vsakršna in čim bolj raznolika slovenska pokrajina iz različnih delov države. Tudi tema slovenska mesta bo še našla prostor v koledarju.

Za drugo temo (male fotografije) imamo še vedno tri alternativne predloge:

1. tema živali: divjad, ptice, žuželke, žabe, ribe in nasploh katerekoli živali, ki živijo v Sloveniji, razen domačih. Lahko so fotografirane tudi zunaj Slovenije.

2. tema detajli v naravi. To niso samo makro posnetki. To je lahko list vinske trte, zanimivo oblikovana skala, kristal ledu, del travnika ali gozda, jezero. Pod detajle ne sodijo širokokotni posnetki pokrajine.

3. rastlinje. V to temo sodijo različna zanimiva drevesa in cvetje v naravi (travniško, gozdno, gorsko).

Lanski posnetki niso shranjeni. Lahko jih ponovno daste v izbor. Izključeni so samo tisti, ki so bili ta leta dejansko objavljeni v koledarju ali njim podobni. Po lanskem izboru sem vam tudi poslal spisek vseh fotografij, ki so prišle v ožji izbor. Pošljite te fotografije ponovno.

Zdaj pa še število. Pošljite tudi letos največ po 20 fotografij pokrajine za vsak letni čas: zima, pomlad, poletje, jesen in 10 fotografij slovenskih mest ne glede na letni čas. Pri letnih časih niso tako strogo pomembni datumi posnetka, ampak kakšen letni čas je videti na posnetku. Pri pokrajini pridejo v poštev samo ležeči posnetki.

Poleg tega lahko vsak pošlje po 40 fotografij živali, 40 fotografij detajlov in 20 fotografij rastlinja, ne glede na letni čas. Zaželjeno je, da so med njimi tudi zimski posnetki.

Velikost poslanih fotografij naj bo tudi letos 1.600 točk po daljši stranici. Po izboru bomo avtorje prosili za originale v večji resoluciji.

Upam, da se vas bo čim več odzvalo. Vem, da imate veliko lepih, enkratnih fotografij, primernih za koledar. Zato, prosim, pošljite jih **na društveni E-mail**fd.jesenice@gmail.com.

Takole označite datoteke zaradi lažjega izbiranja:

Pokrajina:
X\_priimek\_ime\_naslov fotografije
Pri tem je X tema:

Teme: P za pomladne, L za poletne, J za jesenske, Z za zimske, M za mesta, KZ živali, KD detajli, KR rastlinje,

ime, priimek in naslov naj bodo brez šumnikov
Primer: moja zadnja zimska bo recimo Z\_Bricelj\_Bogdan\_Snezeni gozd

Sedaj mislim, da imate vse podatke, da lahko začnete izbirat in pošiljat.

Lep pozdrav